Czamu jo wyciep sekretarka ..
Wiycie! Lato côłkim pyskiym, hica łóńskigo tydnia jak kajsik na Zaharze, klara grzôła choby liter starzikowego bimbru, a mie jes deczko żôl, iże już niy słysza na szulplacu przi mojij „Siedymnôstce” tych wszyjskich łochyntoli, tych szykownistych bajtli, ftore mi przipóminali moje dzieckowe lata. I sam terôzki spómniôł mi sie jedyn wic skuplowany ze łostatniymi dnioszkami we szkole.
Usłyszôłech gryfnisty kónsek srogigo wigyjca i szpasownika Pyjtra Bałtroczyka. Tak ci mi sie łón zdôł, iżech go na naszô gôdka zarôzki musiôł przełóżyć. Idzie to óngyfer tak:
Łostatnie dni we szuli. Rechtórka pytô swojich szkolorzy kim kcieliby łostać we swojim majoryntnym życiu. Dziecka łodrzykajóm roztomajcie: a to jedyn kciôłby być policajtym, inkszy wojôkiym, dziołszka kciała by być szwoczkóm. Na łostatku Jorguś, wyrośnióny, zgolymy karlus, kiery pôra razy już siópnół rzykô tak:
– A jô, paniczko rechtórko, to kciôłbych być na isto... menelym...
– Jezderkusie! Jorguś! A po jakiymu?
– Anó, paniczko, styrcôłbych ze kamratami pod sklepym, co same we sia jes ci pierónym przijymne. Na piwsko bychmy ufechtowali, bo ludzie wiynkszóścióm sóm dobre. Bez lato miyszkôłbych se we zegródkowyj altance, bółoby mi mi tam na isto blank dobrze. Niy musiôłbych bakać we werku abo na grubie, blank niy płaciółbych płatów, sztojerów, niy musiôłbych wypisôwać roztomajtych PIT-ów. Ło ZUS-ie blank bych niy medikowôł, NFZ mie tyż by niy tyczół... żółbych sie „ekologicznie”. Bez zima spôłbych sie we pywnicach abo jakich waserlajtóngach. Dobre ludzie dôwali by mi klepoka na gorzôła abo piwo. A i zakurzić tyż ludzie dajóm, choby ino skuli tego, iże byda capiół jak sto diosków. Ze łopiyki erbnółbych zawdy jakiesik prziłodziynie. Żôdnyj na isto utropy, turbacyjów i starónków. Nó, żyć a niy umiyrać paniczko rechtórko. Bółbych stopieróńsko szczysnym cowiekiym.
Śleciało możno ze trzidziyści lôt łod tego czasu. Srogi sztokowiec, taki moderny hółchhaus we Dubaju. Na spodku, na morzu szykownisty jacht, żaglówka. Na terazie, na gónku styrczy galantnie prziłobleczóny chop ze srogim lampusym szaumwajnu we gracy. Zaziyrô tak naobkoło, gawcy sie tak markotnie, i łorôz pytô sie sóm siebie:
– Kurwa! Kajech zrobiół fyjler? Kajech sie szajsnół i łochybiół?
- There are no comments yet
min_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn